感興
作者：陸游
朝代：宋

paragraphs: 文章天所秘，賦予均功名。
吾嘗考在昔，頗見造物情。
離堆太史公，青蓮老先生。
悲鳴伏櫪驥，蹭蹬失水鯨。
飽以五車讀，勞以萬里行。
險艱外備嘗，憤鬱中不平。
山川與風俗，雜錯而交并。
邦家志忠孝，人鬼參幽明。
感概發奇節，涵養出正聲。
故其所述作，浩浩河流傾。
豈惟配詩書，自足齊韺鬴。
我衰敢議此，長歌涕縱横。